
Zadeva: Zapis predstavitve tekoče problematike GZ Mengeš
Predstavitev tekoče problematike s strani GZ Mengeš je bila podana ob obisku predsednika in poveljnika GZS 26. februarja 2002. Zaradi boljšega pregleda in opisa posameznih poročil ali predlogov je bilo dogovorjeno, da jih GZ Mengeš pošlje tudi v pismeni obliki. 

1. GAS 2000

Kadrovske evidence v program GAS 2000 so urejene na nivoju vseh PGD in GZ in posredovane na GZS, tako, da so že možna naročila gasilskih izkaznic. Trenutno je GZ Mengeš izdala naročilnico za 5 izkaznic in sicer za tiste člane, ki so pospešeno delali na vnosu podatkov. V izdelavi so 3 izkaznice članov, ki so že dostavili fotografije. Pričakujemo, da bodo izkaznice izdelane do 15. marca 2002, ko bo Občni zbor GZ Mengeš in bomo izkaznice lahko predstavili udeležencem.

Problem, ki se pojavlja, so finančna sredstva, saj GZ nima planiranih sredstev, prav tako pa bodo stroški izdaje v veliko breme PGD, zato jih bomo naročali v daljšem časovnem obdobju.

Pri oblikovanju programa je GZ Mengeš aktivno sodelovala s posredovanjem pripomb podjetju Logos in GZS (priloga zapisa), saj je šel program v uporabo nepreverjen, kljub temu, da ga je v testiranje prejelo 12 gasilskih zvez. Težave so bile predvsem zaradi napačnega tolmačenja pravil pri izdelavi programa, kar se po našem opozorilu ureja, še vedno pa bi veljalo razmisliti na posamezne korekcije. 

Primer so predlogi za izobraževanje.:

a) za vnos podatkov o gasilski izobrazbi so na voljo tisti pred in po sprejemu Pravil gasilske službe. Pred sprejemom Pravil so bili nazivi tečajev drugačni (izprašani gasilec, sedaj osnovni in nadaljevalni tečaj za gasilca, prav tako ni bilo tečaja za vodjo skupine), zato prihaja do čudnih izpisov preglednic, saj npr. višjemu gasilskemu častniku II. stopnje javlja, da ni opravil osnovnega tečaja za gasilca. Predlog: če je član v višjem činu, bi moral program izločiti nižje čine – primer: članu z opravljenim tečajem za gasilca in VI. ali VII. stopnjo izobrazbe, ki je opravil tečaj za člane višjih poveljstev, ne bi smelo javljati manjkajočih vmesnih činov.

b) Razmisliti je potrebno o starostnih mejah za opravljanje posameznih tečajev specialnosti. Nič nimamo proti usposabljanju starejših, vendar pa je vprašljiva zmožnost opravljanja določenih nalog v obdobju, ko član preide v veteranske vrste (npr.: nosilec IDA, potapljač,…)

Predlagamo tudi, da za reševanje konkretnih zadev GZS angažira Boga Brvarja, ki je  na posvetu v Zrečah na zelo razumljiv način prikazal uporabo programa, pozna gasilsko stroko, obenem pa je tudi programski strokovnjak. 

Potrebno je izdati tudi ustrezna navodila za vnos podatkov v PIGD, predvsem v smislu obsežnosti vnosa, ali so dovolj samo osnovni podatki ali je potrebno vnesti tudi podatke o izobrazbi, činih, funkcijah, ki so sicer že vnesene v matičnih PGD.

Opozorili bi tudi na kartončke za izpis podatkov za gasilsko izkaznico, saj je datum potrebno vpisovati ročno, pa tudi strojni izpis predsednika in poveljnika ni možen. Obrazci tudi niso izdelani dovolj kvalitetno, saj se razlikujejo od programske nastavitve (izpis nad ali pod črto kljub pravilnemu začetku).

2. Kadrovska popolnitev 

Kadrovska popolnitev (izobraževanje v skladu s sprejetimi smernicami in programi) je v GZ Mengeš zadovoljiva, saj smo upoštevali priporočila GZS, tako, da od predvidenih usposobljenih članov manjka samo 1 nosilec dihalnega aparata, ki pa ga bomo zanesljivo pridobili še v letošnjem letu, tako da lahko ugotovimo, da je bilo usposabljanje po danih smernicah uspešno. Seveda ne bomo opustili nadaljnjega izobraževanja, tako že v naslednjem letu predvidevamo večje število kandidatov za tečaj za člane višjih poveljstev, tako, da bodo že poveljniki PGD v činu VGČ, prav tako pa člani organov in komisij na nivoju GZ. Pogoj za pridobitev navedenega čina je v GZ Mengeš možen samo, če član aktivno deluje na nivoju zveze. 

Da je bila naložba v izobraževanje upravičena dokazujejo tudi uspešni nastopi na gasilskih intervencijah. Za realizacijo je zaslužen tudi župan občine Mengeš, ki je dodelil dodatna sredstva iz proračuna za stroške izobraževanja, ki so v lanskem letu znašali 1.700.000,00 SIT, od tega sta bila najdražja usposabljanje voznikov C kategorije in specialnost bolničar.

Prav gotovo je usposobljenost kadra pripomogla tudi k uspešnemu delu posameznih komisij, saj imamo v GZ Mengeš prizadevno Komisijo za delo z veterani, posebna skrb je na pridobivanju podmladka, kar pokriva Komisija za mladino, vidni pa so tudi rezultati dela Komisije za žene.

3. Operativni načrti 

Operativni načrti, v katerih je tudi način alarmiranja in aktiviranja gasilskih enot v GZ Mengeš so ažurirani v mesecu decembru 2001 na nivoju PGD in GZ. Alarmiranje je trenutno v zadovoljivem stanju, kar je predvsem zasluga natančnih analiz in poročil s strani GZ Mengeš o delu Regijskega centra, kamor gre šteti analizo o požaru v Jablah in poročilo o nenapovedani vaji, za katero je minister za obrambo odredil celo posebno komisijo za prisluh telefonskega obvestila, iz katerega je ugotovljeno neustrezno ukrepanje operaterja, ki je od obvestila do aktiviranja enot potreboval 7 minut, kar je skoraj enak čas, kot pri analizi v Jablah (ugotovitve komisije so priloga zapisu). Upamo, da smo si s svojim prizadevanjem zagotovili ustrezna izhodišča za pravočasno obveščanje, seveda pa mora na to opozarjati tudi GZS, ki ima zbrane podatke za celotno državo o težavah pri alarmiranju in aktiviranju sil.

4. Tipizacija

Glede tipizacije je zavzeto stališče obeh strani, da je bila ocena vrednosti za vozilo GV-V2 neustrezna. Ostaja dejstvo, da se je Načrt razvoja GZ Mengeš pripravljal na osnovi podatkov GZS, saj se ob nastajanju načrta še ni vedelo, ali bo sploh sprejet, po drugi strani pa naj bi bila ocena, ki jo je sprejelo Predsedstvo GZS, zanesljiva. Ne glede na težave, ki se sedaj pojavljajo za manjkajočih 6 milijonov dodatnih sredstev v letu 2002 – 2003 za PGD Topole in v letu 2009 dodatnih 6 milijonov za PGD Loka, je potrebno storiti vse, da se manjkajoča sredstva pridobijo. Zato naprošamo za pomoč tudi predsednika in poveljnika GZS, da nam pomaga pri realizaciji prošenj, ki bodo posredovane Ministrstvu za obrambo in posameznim zavarovalnicam.

5. Nadzor nad delom

Ob tem je potrebno opozoriti na nadzor nad delom posameznih komisij, saj je opaziti samovoljo, neažurnost, v nekaterih primerih pa celo nezainteresiranost za izvedbo določenih opravil ali nalog. Komisije vsekakor ne bi smele voditi svoje politike, ampak se držati usmeritve najvišjih organov GZS, saj bo le tako možno delo na nižjih nivojih. Neustrezen zgled hitro privede do posnemanja na nižjih nivojih, kar pa vsekakor ne krepi enotnosti gasilske organizacije.

6. Finančna problematika

GZ Mengeš je seznanjena in podpira vsa prizadevanja, ki so namenjena reševanju problema DDV. Prav je, da se v reševanje vključi Ministrstvo za obrambo in pomaga pri zagotavljanju sredstev, ki bi se vračala kot nadomestilo plačanega DDV. Vsekakor pa je to potrebno delati na državni ravni in nikakor dodatnih finančnih obremenitev prelagati v breme lokalnih skupnosti. Ne moremo se strinjati z dodatnim obremenjevanjem občinskih proračunov, kar je bil predlog tudi na posvetu v Zrečah. V primerih povečevanja stroškov bi namreč župani lahko kaj hitro izračunali, kakšno požarno varstvo je za občino cenejše, saj bi lahko sklenil pogodbo z njemu ustreznejšo enoto, to pa je tista, ki bo porabila manj sredstev. Tako bi bila v nevarnosti predvsem PGD nižje kategorije, kjer pa intenzivnost izobraževanja in usposabljanja ter opremljanja ni nič manjša, kot pa v osrednjih enotah. Da za državo PGD nižje kategorije niso zanimiva je bilo moč sklepati tudi iz predloga Zakona o požarnem varstvu, kjer naj bi sredstva požarnih taks prejemale samo osrednje enote. K sreči, tudi po zaslugi GZS, takšen predlog ni uspel, vendar vedno lahko pričakujemo nove poskuse preusmerjanja sredstev. Še zlasti bo to aktualno ob morebitnem sprejemu Slovenije v NATO in EU, saj se na terenu že pojavljajo govorice o spremembah organiziranosti, predvsem v povečevanju posadk v poklicnem gasilstvu. Zato je potrebno, da GZS preveri, kaj čaka v bodoče prostovoljno gasilstvo, ker bo po eventuelni vključitvi v evropske integracije prepozno. Dober poduk nam je prav Zakon o DDV.

7. Status gasilca

GZ Mengeš že od svoje ustanovitve daje pobude za ureditev statusa prostovoljnega gasilca na delovnem mestu ob odsotnosti zaradi intervencije ali usposabljanja, zato podpira prizadevanja GZS da stori vse za pridobitev bonitet podjetjem s področja zavarovalništva in davčnih obveznosti, saj bo s tem pridobljen ustrezen interes za zaposlovanje gasilcev. Nujno pa je potrebno pridobiti določene stimulacije za gasilce, zato se popolnoma strinjamo, da je ena izmed oblik znatna olajšava pri dohodnini, potrebno pa je zbrati predloge s področja celotne države, pa tudi zglede iz tujine, nato pa oblikovati najustreznejše predloge.

8. Pravila gasilske službe

Pri pripravi enotnih Pravil gasilske službe je potrebno paziti, da poklicni gasilci ne zmanjšujejo pomena prostovoljne gasilke organiziranosti. Predlog Pravil mora biti dan pravočasno v obravnavo, da si lahko zagotovimo pogajalska izhodišča in sprejem ustreznih določil, ki bo uporaben za obe strani. Široka razprava je pomembna zlasti iz razloga, ker bodo pravila podzakonski akt, ki ga bo kasneje težko spreminjati. V kolikor bodo v novih Pravilih zajeta določena poglavja iz obstoječih, pa bi radi že sedaj opozorili na bolj natančne opredelitve posameznih poglavij:

a) gasilske slovesnosti

GZS nas v svojih dopisih večkrat opozarja na napake v protokolu gasilskih slovesnostih, pri tem pa ne navaja konkretnih napak. Menimo, da se napake verjetno pojavljajo prav v začetnem delu, ko se prične s pozdravi gostov. Pozdravljanje na različnih nivojih je sicer definirano, pojavi pa se problem, ko se npr. na občinskem nivoju pojavijo gostje iz vseh nivojev. Pravila sicer navajajo upoštevanje višjih nivojev, vendar bi bilo zaželjeno na podlagi praktičnih primerov pojasniti konkretne primere v obliki navodila.

Pri tem navajamo primer, ki smo ga sami opazili. Raport se po Pravilih predaja najvišjemu predstavniku gasilske organizacije (člen 16.6.5). Pri tem je potrebno opredeliti, katere organizacije, ali tiste, ki prireditev organizira (PGD) ali tiste, katere je povabljen kot gost (predstavnik GZ ali GZS). Naša razlaga je, da je to predstavnik višje organizacije, vendar se na terenu raporti včasih predajajo predsednikom PGD.

b) pogrebi

Opredeliti je potrebno sprevod udeležencev, navedenih v členu 16.7.2, ki je sicer razumljiv do delegacij gasilskih zvez in poveljstev, ki pa nima opredeljenega vodje (kot je to pri praporih). Za to formacijo je naveden vodja ešalona, za katerega pa ni jasno, kaj vodi. V kolikor je vodja ešalona predviden za delegacijo zvez in poveljstev, bi se moral nahajati pred ešalonom, v kolikor pa je mišljen kot vodja častne enote, bi morala biti ta navedena, ne pa šele v členu 16.7.4.

Prav tako v praksi ne izvajamo slovesa po načinu, ki ga opisujeta člen 16.7.6 in 16.7.7 saj se ob prihodu do groba krsta ali žara s posmrtnimi ostanki takoj spusti v grob, potem sledijo obredne slovesnosti, govori, pevci, godba, šele, ko je zaključen ves protokol se izda povelje »Mirno« in »Zadnji pozdrav«. Po zaključku se izvede odhod enot.

Vsekakor je potrebno pogrebne slovesnosti zelo natančno opredeliti, saj so ena izmed bolj občutljivih opravil v gasilski organizaciji.

c) izobraževanje

Korekcije v Pravilih  so vezane tudi na pogoje za napredovanje v posamezni čin, ki pa so menda že znana (člen 11.2.5 točka 6 – NGČ I. v NGČ II. s tečajem za inštruktorja in točka 8 GČ v GČ I. s tečajem za predavatelja).

Naloge vodje skupine bo potrebno opredeliti s činom, saj tečaja sicer ni smiselno organizirati, ker čin pridobimo s stažem ali opravljeno specialnostjo, ki obsega občutno manj ur, kot tečaj za vodjo skupine. Znano je, da se v GZ poslužujemo takšnega načina, zato je natančna opredelitev toliko bolj nujna.

V kolikor hočemo z novimi Pravili doseči ustrezno izenačenje s poklicnimi gasilci, je potrebno izenačiti program izobraževanja, ki bi tudi prostovoljnemu gasilcu omogočil izobrazbo za KV gasilca. Program bi se sicer izvajal v daljšem časovnem obdobju, vendar bi morali biti rezultati obeh skupin ob zaključku izobraževanja isti. Tako bi dali smisel in motivacijo izobraževanju prostovoljnih gasilcev, kar s sedanjim načinom ne dosegamo. Tako danes gasilec, ki je opravil vse tečaje do višjega gasilskega častnika in  se usposabljal tudi na področju specialnosti, verjetno porabi približno enako število ur, kot traja poklicni program, s tem pa v smislu kvalifikacije ne pridobi ničesar. Poleg tega bi se s tem izognili še vedno podcenjujočemu odnosu poklicnih gasilcev do prostovoljcev.

d) pooblastila

Pravila v členu 7.2.8 opredeljujejo, da lahko vodja intervencije odredi gozdni posek ali protiogenj. V praksi verjetno to pooblastilo še ni bilo uporabljeno, potrebno pa je opozoriti, da ta del Pravil ni v skladu z Zakonom o gasilstvu, ki v 12. točki 41. člena navaja samo naslednje: »odredi posek gozdnega drevja za preprečitev širjenja gozdnega požara« iz česar je razvidno, da pravic do odreditve protiognja nima.

e) vodenje intervencij

Na več posvetih ali celo usposabljanjih je bilo izpostavljeno vodenje intervencij s strani poveljnikov gasilskih zvez, regij ali GZS. Opozoriti je treba na poznavanje določil Zakona o gasilstvu, ki v 40. členu jasno opredeljuje vodjo intervencije, zato naloge npr. poveljnika GZ v členu 5.2.3.1 za vodenje večje gasilske intervencije v primeru požara ali drugih nesreč, ni v skladu z zakonom. Nalogo lahko izvaja le v primeru, ko mu pristojni vodja sporazumno preda poveljstvo. 

V zvezi z vodenjem intervencij je tudi vprašljivo uvajanje posebnega programa za vodenje večjih intervencij, saj bi moral biti ta program zajet v usposabljanju za vodje enot, nadgrajen pa v tečaju za poveljnike PGD. 

Uvajanja tečaja za vodenje večjih intervencij po programu, ki je bil predstavljen na posvetu v Zrečah bi smotrno uporabljali lahko le na nivoju regij ali GZS (požari na Krasu, požar na ladji), ko požar zajame večje območje in traja daljše časovno obdobje. 

Program, ki je uporaben za nižje nivoje pa mora obsegati znanja, ki so poglavitnega pomena za izvedbo intervencije v prvih 15 do 30 minut, v tako kratkem času pa se mora poveljujoči odločati na podlagi lastnega znanja, pravilne ocene situacije, pri tem so mu v pomoč izkušnje in znanje, pridobljeno na praktičnih usposabljanjih in delu na terenu.

f) uniformiranost

Vedno bolj se moramo zavedati, da smo na vsakem koraku izpostavljeni kritični oceni javnosti, zato moramo posebno pozornost nameniti nošenju uniforme. Zato predlagamo ponovno proučitev navodila za nošenje gasilske uniforme na gasilskih prireditvah, ki so bila posredovana z dopisom GZS 024/99-VI/83 z dne 22. julija 1999. Navodilo opredeljuje nošenje srajc brez kravate, pri izvajanju tega navodila pa prihaja do različnih situacij, ki ne pripomorejo k lepšemu izgledu uniformiranega gasilca. Potrebno je razmisliti, da se k srajci doda tudi kravata, saj bi s tem preprečili število različno odpetih gumbov na srajci. Dolžino zavezane kravate je potrebno natančno opredeliti, prav tako tudi pas pri hlačah, ki je zelo jasno viden, če ni ustrezne barve. K neurejenosti gasilca prispevajo tudi novi čini, ki nataknjeni na epolete, zavzemajo različne položaje. Stare oznake činov so bile popolnoma ustrezne, ker so pokrivale celotno epoleto in so se ustrezno zapenjale z gumbom. Kot primer za nošenja uniforme s srajco si lahko vzamemo uniformiranega policista.

g) tekmovanja

Dan je predlog, da GZS pravočasno posreduje navodila za izvedbo posameznih tekmovalnih disciplin, ne pa šele v fazi izvedbe tekmovanja, saj se zato pojavlja upravičen revolt tekmovalnih enot na odločitve sodniških komisij. Ob tem je potrebno pregledati tudi testne pole za sodnike, ali so dejansko v skladu z obstoječimi tekmovalnimi pravili.

Prav tako je potrebno preveriti, ali so navodila za tekmovanje v disciplini raznoterosti s 7 tekmovalci, objavljeni na internetni strani GZS v skladu s predpisano tekmovalno disciplino (priloga zapisu).

Zapis je povzetek in obrazložitev posameznih predlogov ob razgovoru, o katerih sta svoje mnenja zapisala tudi predsednik GZS Ernest Oery in poveljnik GZS Matjaž Klarič. Upamo, da bodo naše pripombe upoštevane kot  prispevek k skupnemu prizadevanju za čim boljšo organiziranost gasilke organizacije v prihodnosti.

Zahvaljujemo se vam za obisk in dobro oceno našega dela z mnenjem, da bi morala biti takšna srečanja pogostejša, lahko tudi na nivoju regij, saj se na posvetih širšega kroga problemi ne morejo reševati na ustreznem nivoju zaradi pomanjkanja časa in obširnosti posamezne problematike.

Ob zaključku bi radi opozorili še na vaš razpis za sofinanciranje računalniške opreme. Kot smo že navedli v naši prošnji pod številko 01/02–JK z dne 04.01.2002 in dopolnitvi 17/02-JK z dne 29.01.2002, smo v računalniško opremo do sedaj vložili že 353.619,71 SIT. Kot ste pri obisku sami ugotovili pa računalniški ekran ne ustreza več uporabi, zlasti preglednicam programa GAS 2000, saj je ekran premajhen in so vsakič potrebne korekcije preglednice. Odobritev naše prošnje bi pomenila tudi priznanje za naš trud pri vnosu evidenc GAS 2000, saj smo verjetno prva zveza v Sloveniji (čeprav ena manjših), ki ima zaključen osnovni vnos podatkov, ki omogoča izdajo gasilske izkaznice.

Želimo vam veliko uspeha pri vašem nadaljnjem delu in vas pozdravljamo

NA POMOČ!

Poveljnik GZ:








Predsednik GZ:

Janez Koncilija







   Peter Petrič

Priloge:

- pripombe na GAS 2000

- poročilo GZ Mengeš in odgovor Regijskega centra

- navodila za raznoterosti 7 tekmovalcev

Poslano: 

- naslovu

- Jožetu Berlecu, poveljniku regije Ljubljana III

